b'\n_START_ARTICLE_\nKasiti\n_START_SECTION_\nDru\xc5\xbeba\n_START_PARAGRAPH_\nKasitski vladarji so kljub temu, da so nekateri imeli babilonska imena, ohranili svojo rodovno-plemensko strukturo, ki se je razlikovala od manj\xc5\xa1ih babilonskih dru\xc5\xbeinskih enot. Bili so ponosni na pripadnost svojim plemenom in ne svojim o\xc4\x8detom in ohranili rodoven na\xc4\x8din dedovanja.\n_START_SECTION_\nZgodovina\n_START_PARAGRAPH_\nPrvotna domovina Kasitov ni znana. Zgleda, da je bila nekje v gorovju Zagros v sedanji iranski provinci Luristan. Kasiti, tako kot njihovi predhodniki Elamiti, Gutijci in Manejci,  jezikovno niso bili sorodni z iransko govore\xc4\x8dimi ljudstvi, ki so v regiji zavladala kak\xc5\xa1nih tiso\xc4\x8d let kasneje. V zgodovinskih zapisih so se prvi\xc4\x8d pojavili v 18. stoletju pr. n. \xc5\xa1t., ko so v devetem letu vladanja Hamurabijevega sina  Samsu-ilune (vladal okoli 1749\xe2\x80\x931712 pr. n. \xc5\xa1t.) napadli Babilonijo. Samsu-iluna in njegov naslednik Abi-E\xc5\xa1uh (vladal okoli 1712-1684 pr. n. \xc5\xa1t.) sta jih odbila, kak\xc5\xa1nih 25 let  po hetitskem opusto\xc5\xa1enju Babilona okoli leta 1595 pr. n. \xc5\xa1t. pa so prevzeli oblast v Babiloniji in za\xc4\x8deli od tam osvajati ju\xc5\xbeno Mezopotamijo. To ozemlje se je pribli\xc5\xbeno ujemalo z ozemljem anti\xc4\x8dne Sumerije in je bilo  po letu 1460 pr. n. \xc5\xa1t znano kot Pomorska dinastija. Hetiti so iz Babilonije odnesli idola boga Marduka, kasitski vladarji pa so ga uspeli vrniti v  Babilon. Marduka so izena\xc4\x8dili s svojim bogom \xc5\xa0ukamuno._NEWLINE_Okoli\xc5\xa1\xc4\x8dine njihovega prihoda na oblast zaradi pomanjkanja zapisov iz tako imenovanega \xc2\xbbmra\xc4\x8dnega obdobja\xc2\xab\xc2\xa0niso znane. Ohranjen ni noben napis ali dokument, pisan v kasitskem jeziku. Odsotnost zapisov ne more biti povsem naklju\xc4\x8dna in ka\xc5\xbee na zelo zaskrbljujo\xc4\x8de  zmanj\xc5\xa1anje pismenosti v uradnih krogih. Babilon, katerega so preimenovali v Karandunia\xc5\xa1, je pod kasitskimi vladarji  ponovno postal mo\xc4\x8dna politi\xc4\x8dna in voja\xc5\xa1ka sila. Novozgrajena prestolnica Dur-Kurigalzu  je dobila ime po 17. kasitskem kralju Kurigalzuju I., ki je vladal na za\xc4\x8detku 14. stoletja pr. n. \xc5\xa1t.._NEWLINE_Kasitska dinastija je svoje uspehe zgradila na relativni politi\xc4\x8dni stabilnosti v dr\xc5\xbeavi, ki so jo dosegli njihovi monarhi. V Babiloniji so brez  motenj vladali skoraj sto let, \xc4\x8desar v babilonski zgodovini ni dosegla nobena druga dinastija._NEWLINE_Pretvorba ju\xc5\xbene Mezopotamije v ozemeljsko dr\xc5\xbeavo namesto mre\xc5\xbee zdaj zavezni\xc5\xa1kih zdaj sprtih mestnih dr\xc5\xbeavic, je iz nje naredila vplivno mednarodno silo, \xc4\x8deprav sta jo ob\xc4\x8dasno zasen\xc4\x8dila sosednja Asirija na severu in Elam na vzhodu. Kasitski vladarji so vzpostavili trgovske in diplomatske stike a Asirijo (Puzur-A\xc5\xa1ur III. Asirski in Burna-Buria\xc5\xa1 I.  sta sredi 16. stoletja pr. n. \xc5\xa1t.  sklenila pogodbo, s katero sta dolo\xc4\x8dila mejo med dr\xc5\xbeavama), Egiptom, Elamom in Hetiti. Zavezni\xc5\xa1tva so utrjevali z  vzajemnimi porokami \xc4\x8dlanov kraljevih dru\xc5\xbein. Trgovci iz Babilona in drugih mest so bili aktivni od Egipta, ki  je bil glavni vir nubijskega zlata, do  Asirije in Male Azije. Kasitske ute\xc5\xbei in pe\xc4\x8date so odkrili celo v Tebah v Gr\xc4\x8diji, ju\xc5\xbeni Armeniji in razbitinah trgovske ladje pred ju\xc5\xbeno obalo Male Azije._NEWLINE_Naslednjo pogodbo sta sklenila Kurigalzu I. in A\xc5\xa1ur-bel-ni\xc5\xa1e\xc5\xa1u sredi 15. stoletja pr. n. \xc5\xa1t.. Ko je na asirski prestol leta 1365 pr. n. \xc5\xa1t. pri\xc5\xa1el  A\xc5\xa1ur-Ubalit I. (vladal 1365-1330 pr. n. \xc5\xa1t.), ki je iz Asirije naredil eno od najmo\xc4\x8dnej\xc5\xa1ih dr\xc5\xbeav na Bli\xc5\xbenjem vzhodu, so se za\xc4\x8deli nekaj stoletij trajajo\xc4\x8di napadi in politi\xc4\x8dni pritiski na Babilonijo. A\xc5\xa1ur-Ubalit I. je po poroki svoje h\xc4\x8derke s kasitskim kraljem in njegovem umoru v 1360. letih takoj vkorakal v Babilonijo, da bi ma\xc5\xa1\xc4\x8deval svojega zeta. Odstavil je novega kralja in namesto njega ustoli\xc4\x8dil Kurigalzuja II. iz kasitske kraljeve dru\xc5\xbeine. Babilonijo sta napadla tudi A\xc5\xa1ur-Ubalitov naslednik Enlil-ninari (vladal  1330-1319 pr. n. \xc5\xa1t.) in njegov pravnuk Adad-ninari I. (vladal 1307-1275 pr. n. \xc5\xa1t.), ki je babilonsko ozemlje priklju\xc4\x8dil k svojemu kraljestvu. Tukulti-Ninurti I. (vladal 1244-1208 pr. n. \xc5\xa1t.) samo dominacija v Babiloniji ni bila dovolj, zato je odstavil njenega kralja Ka\xc5\xa1tilia\xc5\xa1a IV. in osem let (1235-1227 pr. n. \xc5\xa1t.)  vladal sam._NEWLINE_Kasitski kralji so oblast v svojem kraljestvu vzdr\xc5\xbeevali z mre\xc5\xbeo provinc, ki so jih upravljali guvernerji. Tretje najpomembnej\xc5\xa1e mesto v dr\xc5\xbeavi, ki je imelo skoraj enak polo\xc5\xbeaj kot Babilon in Dur-Kurigalzu, je postal ponovno  o\xc5\xbeivljeni Nipur, ki je okoli leta 1730 pr. n. \xc5\xa1t. skoraj izumrl. V kasitskem obdobju so ga o\xc5\xbeivili in s skoraj pikolovsko natan\xc4\x8dnostjo obnovili templje na njihovih starih temeljih. Nipurski guverner, ki je imel iz sumer\xc5\xa1\xc4\x8dine izvirajo\xc4\x8d naslov guenaku, je imel oblast kot nekak\xc5\xa1en podkralj. Presti\xc5\xbe Nipurja je bil tako velik, da je v 13. stoletju pr. n. \xc5\xa1t. nekaj kasitskih kraljev poleg svojega naslova privzelo tudi naslov \xc2\xbbguverner Nipurja\xc2\xab.\n_START_SECTION_\nDru\xc5\xbeba\n_START_PARAGRAPH_\nKasitski vladarji so kljub temu, da so nekateri imeli babilonska imena, ohranili svojo rodovno-plemensko strukturo, ki se je razlikovala od manj\xc5\xa1ih babilonskih dru\xc5\xbeinskih enot. Bili so ponosni na pripadnost svojim plemenom in ne svojim o\xc4\x8detom in ohranili rodoven na\xc4\x8din dedovanja.\n_START_SECTION_\nKuduru\n_START_PARAGRAPH_\nNajbolj znani kastiski artefakti so stele kuduru, ki so slu\xc5\xbeile kot mejniki in stebri za objavljanje razglasov. Napisi na njih so pogosto umetni\xc5\xa1ko dodelani.'